21
David: Yusru amin kajertamin ainau nepetkata timiauri
1-2 Yusru ame apu kakamtikramu asa,
apuka pengker nintimias pujawai.
Tura ni nemase nepetkau asakmin nekas waraawai.
Tura ni wakeramuri mash umikume.
Tura amin seatmausha suritkachume.
3 Tura apu nekasam pengker awajnuyame.
Tura tsengkruti kuri najanamu tsengkrukti tusam tsangkatkamiame.
4 Apu amin untsuri musach pujustasan wakerajai tusa seatmimiayi.
Turamtai untsuri musach pujusti tusam tsangakatkamiame.
5 Yusru ame apu yaingmau asa nekas kakarmaitai.
Tura niin pengker awajsamu asa,
nekas ni aintsri ainaun pengker inawai.
6 Tura ni tuke yaingku asam,
ame nijai pujusam waramtiknuyame.
7 Apu amin umirtamkau asamtai,
amesha ni ajapamka ukukchatnuitme.
Tura ame nayaimpinam pujau asakmin,
ami anengkratairmin nintimias pujawai.
8 Ami nemasem ainauka ami kakarmarmijai nepetkamnawaitme.
Turasha amin kajertaminak pujuinauka ami untsur uwejmijai nepetkamnawaitme.
9 Tura ami nemasem ainau nepetkam,
ni tunaarijai metek wait wajakarti tusam,
ji kapaamunam engkeatnuitme.
Ame turakmin nu aints ainauka ji timiá tsuwernum amukartin ainawai.
10 Nu aints ainau uchiri tura ni weari ainausha mash amuktinuitme.
11-12 Tura tupikiakiarti tusam,
ami tishimkurmijai nu aints ainau awaakau asakmin,
amin pasé awajtamsartas wakerinayat,
turasha iisha turami tusar chichaman najanawariat,
nuna turatatkamawar tujinkartinuitai.
13 Yusru wajakim amin kajertamin ainau ami kakarmarmijai nepetkau ata.
Ame nu aints ainau nepetkakminkia kanta kantamatatji.